รัฐหาเก้าอี้ปลอบขวัญบัณฑิต
รัฐบาลเล็งหาเก้าอี้ปลอบใจบัณฑิตหลังชวดเก้าอี้ผู้ว่าธปท.นายกฯยืนยันถือเป็นบุคคลทรงคุณค่าทางการเงิน-คลัง
8 ก.ค. 2553

รัฐบาลเล็งหาเก้าอี้ปลอบใจบัณฑิตหลังชวดเก้าอี้ผู้ว่าธปท.นายกฯยืนยันถือเป็นบุคคลทรงคุณค่าทางการเงิน-คลัง
นายไตรรงค์ สุวรรณคีรี รองนายกรัฐมนตรี กล่าวว่า ได้หารือกับนายอภิสิทธิ์ เวชชาชีวะ นายกรัฐมนตรี และนายกรณ์ จาติกวณิช รมว.คลังกรณีนายบัณฑิต นิจถาวร รองผู้ว่าการ ธปท. มีความเห็นตรงกันว่านายบัณฑิต ควรต้องอยู่เป็นเบอร์หนึ่งในหน่วยงานใดหน่วยงานหนึ่ง เช่น กระทรวงการคลัง หรือสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เพราะเป็นคนที่มีความรู้ความสามารถ และรัฐบาลต้องการคนคนนี้มาใช้งาน แม้ว่าเขาปฏิเสธที่จะย้ายออกจาก ธปท.ก็ตาม          ด้าน นายอภิสิทธิ์ เวชชาชีวะ นายกรัฐมนตรี กล่าวว่า นายบัณฑิต ยังเป็นคนที่มีคุณค่าสำหรับระบบการเงินการคลังแม้กระทั่งการทำงานภาครัฐ ก็อยากให้กำลังใจ ส่วนเป็นเรื่องคนในหรือคนนอกธปท.นั้นจากประวัติศาสตร์ของธปท.มีทั้งคนในคนนอก แต่ทั้ง 4 คนที่สมัครเข้ามาทำงานครั้งนี้เคยมีประสบการณ์ทำงานในธปท.ด้วยกันทั้งสิ้น          เมื่อถามว่ามีกระแสข่าวนายกฯจะปลอบใจให้นายบัณฑิต ให้ไปดำรงตำแหน่งเป็นเลขาฯ สภาพัฒน์ หรือเป็นประธานคณะกรรมการริเริ่มเชียงใหม่ นายกรัฐมนตรี กล่าวว่า คงไม่ใช่เรื่องการปลอบใจ แต่ได้บอกกับนายกรณ์ ไป และถ้ามีโอกาสคุยกับนายประสาร ก็อยากให้คุยกับนายบัณฑิต ว่าเจ้าตัวเขาคิดอย่างไร และดูว่าเขาจะมีความคิดเกี่ยวกับ การทำหน้าที่ตรงไหนอย่างไรที่จะเป็นประโยชน์รัฐบาลก็ยินดี เพราะคิดว่าเป็นบุคคลที่ควรได้รับการสนับสนุน